Arnold Humal

**Arnold Humal** (kuni 1936 **Arnold Tudeberg**, 10. märts 1908 Tallinn – 13. detsember 1987 Tallinn) oli eesti matemaatik, Eesti NSV Teaduste Akadeemia liige (1951).

## Haridus
Lõpetas Tallinna Linna Poeglaste Reaalgümnaasiumi (Gustav Adolfi Gümnaasium) 1925, Tartu Ülikooli matemaatika-loodusteaduskonna 1929; Tartu Ülikooli teaduslik stipendiaat Viini ja Göttingeni Ülikoolis 1932–1934. ÜS Veljesto vilistlane.

Mag. math. 1930; dr. phil. nat. 1934 (Tartu Ülikool); professor 1940 (kinnitus 1945); füüsika-matemaatikadoktor 1946 (kinnitus).

## Töökäik
Tartu Ülikooli (TÜ) matemaatikainstituudi abijõud 1928–1931; ajateenistus topograafina suurtükiväes 1931–1932; TÜ vanemassistent 1934–1941, dotsent 1937–1938; praktilise matemaatika adjunktprofessor 1938–1940; matemaatika kateedri juhataja, professor 1940/1941 (vallandati TÜ-st Saksa okupatsioonivõimude poolt, hoiti 1941 sügisel Tartu koonduslaagris); Tallinna II Gümnaasiumi õpetaja ajutine kohusetäitja 1942–1944.

Tallinna Polütehnilises Instituudis 1944–1987: matemaatika ja teoreetilise mehaanika kateedri professor ja juhataja 1944–1953; õppeosakonna juhataja 1944–1946; nõukogu teadussekretär 1946–1947; matemaatika kateedri professor 1954–1971 (osalise koormusega 1953–1964), kateedrijuhataja 1966–1971, konsultantprofessor 1971–1987.

Eesti NSV TA Füüsika, Matemaatika ja Mehaanika Instituudi direktor 1947–1950 (vallandati 1950. aastal poliitilistel põhjustel instituudi direktori ametist), 

Eesti NSV Teaduste Akadeemia liikmeks valiti 1951. aastal matemaatika alal. Oli teaduste akadeemia asepresident aastatel 1953–1964.

## Teadustöö
Arvutusmatemaatika graafilised meetodid, rakendusmatemaatika ning kujutav geomeetria.
Avaldanud töid matemaatika ajaloost, kõrgkooliõpikuid (sh "Finantsmatemaatika" (1940), esimene eestikeelne õpik "Kujutav geomeetria" 1.–3. osa (1946–1949, kaasautorid Ott Rünk ja Aleksander Garšnek)) ja populaarteaduslikke artikleid. Tema juhendamisel on kaitstud kandidaadiväitekirju.

Oli Eesti NSV TA Presiidiumi liige, Eesti NSV TA toimetus-kirjastusnõukogu esimees, füüsika-matemaatika sarja toimetuskolleegiumi esimees; füüsika-matemaatika ja tehnikateaduste osakonna nõukogu esimees, võõrkeelte eksamikomisjoni esimees; ametkondadevahelise terminoloogiakomisjoni liige. Eesti Matemaatika Seltsi liige, auesimees; NSV Liidu Kõrg- ja Keskerihariduse Ministeeriumi matemaatika-alase teaduslik-metoodilise nõukogu liige; pühendus matemaatika oskuskeele ja matemaatika õpetamise arendamisele; ühingu Teadus asutajaid 1947 ja juhatuse esimees 1953–1960.
Tallinna Teadlaste Maja liige.

## Tunnustus
* 1951 – Eesti NSV TA akadeemik (matemaatika)
* 1978 – Eesti NSV teeneline teadlane
* 1983 – Eesti Teaduste Akadeemia medal 
* 1989 – asutati Arnold Humala preemia noormatemaatikutele

## Isiklikku
Arnold Tudeberg abiellus Noora Luigaga. Arnoldi ja Noora tütar on matemaatik Ene-Margit Tiit ning pojad füüsik Leo-Henn Humal ja muusikateadlane Mart Humal.

## Harrastused
Nooruses oli Tartus teaduslike, spordi- ja muusikaühenduste ning 1935–1940 Eesti Vabamõtlejate Ühingu Humanitas, harrastas kõrge eani tennisemängu.

## Kirjandus
* ENE 1971, 3. 
* ENE 1988, 3. 
* EE 2000, 14. 
* ETBL 2000, 1. 
* EMajBL 2003. 
* Tallinna Polütehniline Instituut 1936–1986. Tln, 1986, lk 109–110, 112, 152–153, 205, 371–374, 375, 382, 413–414. 
* Tartu Ülikooli ajalugu 1632–1982. 3. köide, 1918–1982, lk, 110, 134, 166, 169, 172. 
* Tiit, Ene-Margit. Arnold Humala käsikirjalisest pärandist V, TPI professor // Eesti Matemaatika Selts: aastaraamat. 1997, lk 25–37; järg VII.
* Teadusorganisaator // Eesti Matemaatika Selts: aastaraamat. 1999, lk 74–85. 
* Arnold Humal 1908–1987: 90ndale sünniaastapäevale pühendatud materjalide ja mälestuste kogumik. 1998. 186 lk. 
* Mägi, V. Kõige poeetilisema teaduse kütkes // Minerva rüütlid. 2005, lk 219–220.

## Välislingid
* Akadeemik Arnold Humala 100. sünniaastapäevale pühendatud näitus. Tartu Ülikooli veebileht